贈吳氏甥二首  其二
作者：袁燮
朝代：宋

paragraphs: 農夫力耕耘，歲功必倍收。
吾儒用心苦，學業亦有秋。
聖賢有遺訓，好古敏以求。
韋編至三絕，發憤窮深幽。
寢食俱相忘，此志何時休。
矧今後生輩，未脫童丱儔。
刻苦猶不足，詎可思悠悠。
而母早孀居，其窮未易瘳。
殷勤撫二子，不暇爲身謀。
雜然萬馬羣，望爾爲驊騮。
翕如衆樂奏，望爾爲天球。
勿云年尚幼，歲月如川流。
及今不加鞭，壯大徒包羞。
輕璧惜寸陰，前哲勤進修。
勉爾務謹重，戒爾無輕浮。
人百己千之，庶解而母憂。